DA Den Europæiske Unions Tidende LI 337/1

RÅDETS AFGØRELSE (EU) 2016/2232

af 6. december 2016

om undertegnelse på Unionens vegne og midlertidig anvendelse af aftalen om politisk dialog og samarbejde mellem Den Europæiske Union og dens medlemsstater på den ene side og Republikken Cuba på den anden side

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 31, stk. 1, og artikel 37,

under henvisning til traktaten om Den Europæiske Unions funktionsmåde, særlig artikel 207 og 209 sammenholdt med artikel 218, stk. 5, og artikel 218, stk. 8, andet afsnit,

under henvisning til forslag fra Europa-Kommissionen og Unionens højtstående repræsentant for udenrigsanliggender og sikkerhedspolitik, og

ud fra følgende betragtninger:

(1) Den 10. februar 2014 bemyndigede Rådet Kommissionen til at indlede forhandlinger med Republikken Cuba om en aftale om politisk dialog og samarbejde.

(2) Forhandlingerne blev afsluttet med positivt resultatmed paraferingen den 11. marts 2016 af aftalen om politisk dialog og samarbejde mellem Den Europæiske Union og dens medlemsstater på den ene side og Republikken Cuba på den anden side (»aftalen«).

(3) I henhold til aftalens artikel 86, stk. 3, anvendes aftalen midlertidigt, indtil den træder i kraft.

(4) Aftalen bør derfor undertegnes på Unionens vegne, og dele af den bør anvendes midlertidigt indtil afslutningen af de procedurer, som er nødvendige for indgåelse heraf.

(5) Midlertidig anvendelse af dele af aftalen berører ikke kompetencefordelingen mellem Unionen og dens medlemsstater i overensstemmelse med traktaterne. Midlertidig anvendelse bør også være i overensstemmelse med karakteren af Unionens kompetence, navnlig for så vidt angår de områder, der er omhandlet i aftalens del III, afsnit IV-VII —

VEDTAGET DENNE AFGØRELSE:

Artikel 1

Der gives herved bemyndigelse til undertegnelse på Unionens vegne af aftalen om politisk dialog og samarbejde mellem Den Europæiske Union og dens medlemsstater på den ene side og Republikken Cuba på den anden side med forbehold af indgåelse af aftalen.

Teksten til aftalen er knyttet til denne afgørelse.

Artikel 2

Formanden for Rådet bemyndiges herved til at udpege den eller de personer, der er beføjet til at undertegne aftalen på Unionens vegne.

Artikel 3

Indtil aftalen træder i kraft, i overensstemmelse med aftalens artikel 86, stk. 3, og med forbehold for de deri omhandlede meddelelser anvendes følgende dele af aftalen midlertidigt (1) mellem Unionen og Republikken Cuba, dog kun i det omfang de omfatter spørgsmål, der henhører under Unionens kompetence, herunder spørgsmål, der hører under Unionens kompetence til at fastlægge og gennemføre en fælles udenrigs- og sikkerhedspolitik:

— del I-IV og

— del V, i det omfang bestemmelserne deri er begrænset til det formål at sikre aftalens midlertidige anvendelse.

Uanset nærværende artikels første afsnit anvendes følgende artikler ikke midlertidigt:

— artikel 29

— artikel 35

— artikel 55, i det omfang artiklen vedrører samarbejde vedrørende søtransport

— artikel 58

— artikel 71, i det omfang artiklen vedrører grænsesikkerhed, og

— artikel 73, i det omfang artiklen vedrører samarbejde om ikkelandbrugsmæssige geografiske betegnelser.

Artikel 4

Denne afgørelse træder i kraft dagen efter vedtagelsen.

Udfærdiget i Bruxelles, den 6. december 2016. På Rådets vegne P. KAŽIMÍR Formand

(1) Den dato, fra hvilken aftalen anvendes midlertidigt, offentliggøres i Den Europæiske Unions Tidende på foranledning af Generalsekretariatet for Rådet.